ક્લેન્ઝિંગ અને એક્સફોલિએશન બાદ ત્વચાને મૉઇસ્ચરાઇઝ કરવી પણ એટલી જ આવશ્યક છે. આ વાતનું સમર્થન કરતાં ડૉ. ગોયલ કહે છે, ‘આપણી ત્વચા બધે એકસરખી નથી. ક્યાંક જાડી છે તો ક્યાંક પાતળી. વળી એ સતત રિન્યુ થતી રહે છે. જૂના કોષો મૃત્યુ પામીને ખરતા રહે છે અને નવા બહાર આવતા રહે છે. તેથી જ ત્વચાને એક્સફોલિએટ કર્યા બાદ તરત એના પર મૉઇસ્ચરાઇઝર લગાડવું આવશ્યક છે. એક બહુ પ્રચલિત ગેરમાન્યતા એ પણ છે કે જેમની ત્વચા કુદરતી રીતે ઑઇલી છે તેમને મૉઇસ્ચરાઇઝરની જરૂર નથી, મૉઇસ્ચરાઇઝર તેમની તૈલી ત્વચાને વધુ ઑઇલી બનાવવાનું કામ કરે છે; પરંતુ આ એક સદંતર ખોટી માન્યતા છે. મૉઇસ્ચરાઇઝરની જરૂર તો બધાને જ હોય છે, કારણ કે મૉઇસ્ચરાઇઝર ત્વચાને હાઇડ્રેટ કરી એને પોષણ આપવાનું કામ કરે છે. તેથી તમારી ત્વચાનો પ્રકાર કોઈ પણ હોય, સવાર-સાંજ મોઢું ધોયા બાદ તથા સ્ક્રબર વાપર્યા બાદ બધાએ જ મૉઇસ્ચરાઇઝર તો લગાડવું જોઈએ. અલબત્ત, આ મૉઇસ્ચરાઇઝરની પસંદગી તમારી ત્વચાના પ્રકારને અનુરૂપ હોવી જોઈએ. ડ્રાય સ્કિન ધરાવતી વ્યક્તિએ ઑઇલ-બેઝ્ડ મૉઇસ્ચરાઇઝર વાપરવું જોઈએ, જ્યારે ઑઇલી સ્કિન ધરાવતી વ્યક્તિએ જેલ કે વૉટર-બેઝ્ડ મૉઇસ્ચરાઇઝર વાપરવું જોઈએ.’